Herrie oor ‘plaag’ van bosluisvoëls | News24
Herrie oor ‘plaag’ van bosluisvoëls
’n Broeikolonie bosluisvoëls (of vee-reiers) wat hul intrek in Jeffreysbaai se bome geneem het, het inwoners die harnas in. Foto: MONIQUE BASSON
ONWELRIEKENDE bure, oftewel ’n broeikolonie bosluisvoëls (of vee-reiers) wat hul intrek in Jeffreysbaai se bome geneem het, het inwoners die harnas in.
Ontstoke inwoner Nickey Pienaar, wat in die woonstelblok, Casablanca, in Drommedaris-straat woon, sê hul woonstel is letterlik ’n meter van die naaste broeiplek. Ongeveer 800 bosluisvoëls broei in die boom wat teen die grensmuur van die erf langsaan groei. Volgens haar neem die voëls se getalle by die dag toe.
Pienaar sê hulle sukkel al vir die afgelope vyf maande om van die voëls ontslae te raak. Net toe die eienaar van die erf waarop die boom groei, toestemming gee dat die boom wel afgekap mag word, steek die Departement van Natuurbewaring ’n stokkie daarvoor.
“Ons het probeer om ons eiendom teen die plaag te beskerm, en het begin om die oor-hangende takke af te saag, maar ons het ons spoedig in dié departement vasgeloop,” sê Pienaar.
“Die vere, geraas, stank, mis, bosluise, vlieë en dooie kleintjies is onuithoudbaar. Dit lyk sleg. Snags kan ons nie slaap nie. Ek moes ’n voorskrif van my dokter kry net om vir ’n paar ure te kan slaap. Niemand kan dit waag om ’n venster of deur oop te los nie. Die vere en ’n wit poeier lê sentimeters dik op die grond na die voëls saans hier teen 18:00 van hul ‘daguitstappie’ na hul ‘huis’ terugkeer,” sê sy. “Buiten die reuk en geraas, moet ons elke oggend ons stoep afspuit om van die voëlmis ontslae te raak.
“Dié voëls hou verder ’n ernstige gesondheidsprobleem in. Almal in die woonstelblok is besig om siek te raak. Kinders moet nood-gedwonge uit die skool weens asma- en sinus-probleme gehou word.”
Volgens Kouga munisipale woordvoerder, Laura-Leigh Randall, het die munisipaliteit se omgewingsgesondheidsinspekteur verle-de week in Drommedarisstraat gaan ondersoek instel.
“Die inspekteur het reeds ‘n brief vir die eienaars van Casablanca geskryf en hulle gewaarsku oor die probleem.”